**МОТИВИ**

**КЪМ ПРОЕКТ НА НАРЕДБА ЗА ИЗМЕНЕНИЕ**

**НА НАРЕДБА № 11 ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ В ОБЩИНА ДУЛОВО**

(съгласно изискванията на чл.28 от ЗНА)

1. **Причини, които налагат приемането на измененията и допълненията в подзаконовия акт:**

Съгласно чл.298 от Закона за предучилищното и училищното образование /ЗПУО/, издръжката на децата в предучилищното образование се осигурява със средства от държавния и общинския бюджет, като родителите на деца в задължителното предучилищно образование, заплащат такси само за дейности по хранене, извън финансираното от държавата. С измененията в ЗПУО /обн. ДВ.бр.82 от18.09.2020 г./ е предвидено държавата и общините да подпомагат заплащането на дължимите от родителите такси за дейностите по хранене на децата в задължителното предучилищно образование, извън финансираното от държавата, като средство за подпомагане на равния достъп и за подкрепа на личностното развитие. Съгласно чл.283, ал.11 от ЗПУО първостепенният разпоредител с бюджет е длъжен да осигури пълно подпомагане на заплащането на такси, дължими от родителите за дейностите по хранене на децата в задължителното предучилищно образование, с не по-малко от 50 на сто от средствата, които държавата предоставя. Условията и редът за пълното и/или частично подпомагане на заплащането на дължимите от родителите такси за дейностите по хранене на децата в задължителното предучилищно образование, извън финансираното от държавата, се определя със съответните наредби по чл.9 от Закона за местните данъци и такси. Това налага изменение и допълнение на Наредба № 11 за определяне и администриране на местните такси и цени на услугите в Община Дулово /НОАМТЦУ/.

Предвид социалния елемент и значимост на предлаганите изменения, доколкото същите са в изпълнение и на основание настъпилите промени в Закона за предучилищното и училищното образование, предлагания проект за изменение и допълнение на НОАМТЦУ е свързан само и единствено с определяне реда и условията за подпомагане на равния достъп и за подкрепа на личностното развитие, свързано с определяне на категориите деца в задължителното предучилищно образование, които да бъдат освободени изцяло или частично от заплащане на такса за дейностите по хранене.

 Чл. 22 от Наредба 11 за определяне и администриране на местните такси и цени на услугите в Община Дулово отпада във връзка с факта, че организираните в системата на предучилищното и училищното образование туристически пътувания се извършват на ниво училище или детска градина въз основа на сключен договор между туроператор и директор на съответната институция в системата на предучилищното и училищното образование, който договор съдържа особени изисквания, предявени от директора на институцията, за които е постигнато съгласие от страните по договора, преди сключването му.

Приложение 1 към чл. 48 от НОМТЦУ отпада в частта, отнасяща се за отдел „Образование“ поради факта, че в общински детски градини и училища на територията на Община Дулово не се провеждат платени курсове за подготовка на конкурсни изпити, платени приравнителни изпити и педагогически услуги, платени копирни услуги, ползване на салони, зали и др.

1. **Цели, които се поставят:**

Целта на настоящия проект е чрез подпомагане на заплащането на дължимите от родителите такси, да се подобри достъпа до предучилищно образование и да се постигне пълен обхват на децата в предучилищна възраст в образователната система, с оглед осигуряване на подкрепа за всяко дете.

1. **Финансови и други средства , необходими за прилагането на новата уредба:**

Прилагането на новата уредба не се очаква да окаже влияние върху финансовите резултати на Община Дулово. Средствата, необходими за прилагането на предлаганите промени, са осигурени и ще бъдат предоставяни от държавния бюджет /Решение №790 от 30.10.2020 г. на Министерски съвет/.

1. **Очаквани резултати:**

Подпомагане на заплащането на дължимите от родителите такси за дейностите по хранене, извън финансираното от държавата, респективно подобряване на достъпа до предучилищно образование и пълен обхват на децата в предучилищна възраст в образователната система, с оглед осигуряване на подкрепа за всяко дете. С предлаганите промени, разпоредбите на наредбата ще се приведат в съответствие с нормативен акт от по-висок ранг – Закона за предучилищното и училищното образование.

1. **Анализ за съответствие с правото на Европейския съюз:**

Проектът за изменение и допълнение на Наредба № 11 за определяне и администриране на местните такси и цени на услуги, предоставяни от Община Дулово е съобразен с действащото законодателство и не противоречи на правото на Европейския съюз.